Virallinen lehti nro C 102 , 03/04/1998 s. 0078



KIRJALLINEN KYSYMYS E-2630/97 komissiolle esittäjä(t): Roberta Angelilli (NI) (1. syyskuuta 1997) Aihe: Ionisoimattomalle sähkömagneettiselle säteilylle altistumisen aiheuttamat riskit Uusi tekniikka hyödyntää laajalti ns. ionisoimatonta säteilyä, jossa sähkömagneettiset aallot, ts. niiden värähtelytaajuus on 10 KHz:n ja 300 GHz:n välillä. Tällaisia kuormituksia tavataan ympäristöissä, joissa on ihmisiä. Viime aikoina, matkapuhelimien ja radiotekniikan palvelujen valtavasti kehityttyä, on alkanut ilmetä räikeitä tapauksia, kuten esimerkiksi Pratin kaupunginosassa Roomassa, jossa on sähkömagneettisten aaltojen keskittymä. Siellä asukkaat kuulevat usein puhelimistaan kaikuna radiolähetyksiä tai huomaavat sähköisten kodinkoneidensa käynnistyvän itsestään. Tällaisia tapauksia on ilmoitettu useita paikallisille kaupunginosakomiteoille. Myös Euroopan unionin normistot tästä aiheesta näyttävät olevan puutteelliset, mikäli pitää paikkansa, että yhä puuttuvat viralliset selvitykset siitä, miten ionisoimaton säteily vaikuttaa lyhyen tai pitempiaikaisen altistuksen myötä. Siispä kysyn komissiolta seuraavia seikkoja: 1. Onko Euroopan unionilla säännöstöä suojelemaan ihmisten terveyttä ionisoimattoman säteilyn riskejä vastaan? 2. Onko aiheesta tehty virallisia ja luotettavia tutkimuksia, jotka osoittaisivat, ettei aalloista ole vaaraa ihmisille? 3. Eikö kuitenkin olisi myönnettävä, että säteilyltä suojautuminen on tarpeen vyöhykkeellä, jolla on voimakkaita lähettimiä? 4. Mitä vaikutuksia on ollut vihreän kirjan matkapuhelinsuosituksilla, joiden tarkoituksena oli kiinnittää päähuomio ympäristöongelmiin ja matkapuhelinjärjestelmien kehittämisen terveysvaikutuksiin? Komission jäsenen Pádraig Flynnin komission puolesta antama vastaus (23. lokakuuta 1997) Komissio on tietoinen huolestuneisuudesta, joka liittyy ionisoimattomalle sähkömagneettiselle säteilylle altistumisen aiheuttamiin terveysriskeihin. Komissio tarkkaileekin tähän liittyvää tutkimusta ja tekee toimivaltansa puitteissa kaikki mahdolliset aloitteet sen varmistamiseksi, että yhteisön vaatimukset työntekijöiden ja yleisön suojelemiseksi toteutetaan. 1. Yhteisön lainsäädännössä määrätään turvallisuutta ja terveyttä varten näyttöpäätetyölle asetettavista vähimmäisvaatimuksista ((Neuvoston direktiivi 90/270/ETY turvallisuutta ja terveyttä varten näyttöpäätetyölle asetettavista vähimmäisvaatimuksista (viides direktiivin 89/391/ETY 16 artiklan 1 kohdassa tarkoitettu erityisdirektiivi), EYVL L 156, 21.6.1990. )). Komissio teki vuonna 1993 ehdotuksen työntekijöiden ionisoimattomalle sähkömagneettiselle säteilylle altistumisen rajoittamiseksi ((Komission ehdotus neuvoston direktiiviksi terveyttä ja turvallisuutta koskevista vähimmäisvaatimuksista koskien työntekijöiden joutumista alttiiksi fysikaalisten tekijöiden aiheuttamille vaaroille, EYVL C 77, 18.3.1993. )). Lisäksi parhaillaan valmistellaan tieteellisten todisteiden perusteella ehdotuksia suosituksiksi, joilla pyritään rajoittamaan yleisön altistumista 1 Hz - 300 Ghz:n sähkömagneettisille kentille. 2. Sähkömagneettinen säteily saattaa aiheuttaa termisiä vaikutuksia, jotka liittyvät energian muuttumiseen lämmöksi. Näistä vaikutuksista on tieteellistä näyttöä, ja ne muodostavat biologisen perustan altistumisrajoja koskeville ohjeille, joita kansainväliset merkittävät tieteelliset järjestöt ovat laatineet. Näistä järjestöistä tärkeimpiä on ICNIRP (ionisoimatonta säteilyä käsittelevä kansainvälinen säteilysuojelutoimikunta). Sen sijaan mahdollisia muita - kuten syöpää aiheuttavia tai edistäviä - vaikutuksia ei ole todistettu, ja niitä tutkitaan edelleen. WHO:n sähkömagneettisia kenttiä koskevan hankkeen (EMF) alaisuudessa valmistellaan parhaillaan ohjeita riskien arvioimiseksi. Komissiolla on tärkeä rooli tässä hankkeessa ja muissa toimissa. Sen aikomuksena on ehdottaa asianmukaisia yhteisön toimia, jos muista kuin termisistä vaikutuksista saadaan näyttöä. Komissio julkaisi vuonna 1996 olemassa olevien tutkimusten kartoituksen julkaisussa ¨Ionisoimaton säteily, lähteet, altistuminen ja terveysvaikutukset¨. Julkaisu lähetetään arvoisalle parlamentin jäsenelle ja parlamentin sihteeristölle. 3. Komission ehdotus neuvoston direktiiviksi tiettyjen suunnitelmien ja ohjelmien ympäristövaikutusten arvioinnista ((KOM(96) 511, lopull. )) kattaa televiestintäalan ja käsittelee siten vastaanotin- ja lähetinjärjestelmien asentamista. 4. Asiantuntijaryhmää on pyydetty laatimaan koordinoitu tutkimusohjelma matkaviestinjärjestelmien mahdollisista terveysvaikutuksista. Vuoden 1996 lopussa asiantuntijat määrittelivät puutteet muita kuin termisiä vaikutuksia koskevassa epidemiologisessa, biofyysisessä ja biologisessa tutkimuksessa. Lisäksi tarvitaan altistumisen osoittavia järjestelmiä ja annosmittareita koskevaa työtä, jotta voidaan määrittää annosten vaikutukset kehon herkissä osissa, kuten päässä. Komissio harkitsee parhaillaan, kuinka asiantuntijoiden ehdotuksessaan antamat suositukset voidaan parhaiten integroida yhteisön tutkimus- ja kehitysohjelmaan.